लोक-साहित्य दा खेत्तर काफी लम्मा-चैड़ा ऐ। एदे च टप्पें-टोटकें थमां लेइयै कत्थां ते बारां जनेहियां लम्मियां कवितां तगर आई जन्दियां न। जनसधारण दा हस्सना-खेढना, गाना-रोना सब किश एह्‌दे च मजूद ऐ। जम्मने शा लेइयै मरने तगर सोह्‌लें संस्कारें दे गीत, ब्हारें दियें मोजें गी दिक्खियै मनुक्खै दे गले चा निकलदे सभावक उद्‌गार (ब्हारें दे गीत), जुद्दें च कीतें गेदे ब्हादरें दे कारनामे, खेत्तरें च कम्म करने आले करसानें ते मजूरें दे श्रमगीत, स्यालै च बाले गेदे अग्गी दे ग्याने दे आल्लै-दुआलै बैठे दे मनमौजी जुआनें द्वारा गाये गदेदे गीत, बुड़्ढें द्वारा जुआनें गी ते नानियें-दादियें द्वारा बच्चें-गि’ल्लुयें गी सनाइयां जाने आलियां कत्थां-क्हानियां, देवतें दियें जात्तरें दे मौकै देव-थान्नें पर नच्चे जाने आले फु’म्मनी वगैरा नाच, रोज-बरोज बोले जाने आले मुहावरे, खुआन ते क्हाबतां, जागतें कुड़ियें दियां बुझारतां-फलोनियां बिच्चु-सप्प बगैरा दी बिस्स तुआरने आस्तै पढ़े जाने आले मैंतर, जादू-जड़ियां कड्ढने बेल्लै गाये-जाने आले जोगियें दे गीत, रातीं जगराते च जां उत्सवें च गाइयां जाने आलियां छिंजां, सब किश लोक-साहित्य दे व्यापक खेत्तरै च समाये दा ऐ।